b'\n_START_ARTICLE_\nTratatul de la Brest-Litovsk (Ucraina \xe2\x80\x93 Puterile Centrale)\n_START_SECTION_\nNegocierile de pace\n_START_PARAGRAPH_\nNegocierile de pace au fost ini\xc8\x9biate de guvernul bol\xc8\x99evic rus pe 3  decembrie 1917. Delega\xc8\x9bia rus\xc4\x83 era condus\xc4\x83 de Lev Tro\xc8\x9bki (revolu\xc8\x9bionar originar din Ucraina). \xc3\x8entre 22 \xe2\x80\x93 26 decembrie, cele dou\xc4\x83 delega\xc8\x9bii au ajuns la mai multe \xc3\xaen\xc8\x9belegeri, pentru ca \xc3\xaen 28 decembrie 1917 s\xc4\x83 fie semnat un armisti\xc8\x9biu, care suspenda ostilit\xc4\x83\xc8\x9bile de-a lungul \xc3\xaentregului front. Mai \xc3\xaenainte de acest moment, bol\xc8\x99evicii ucraineni proclamaser\xc4\x83, \xc3\xaen 17 decembrie 1917, \xc3\xaenfiin\xc8\x9barea unei republici sovietice ucrainene \xc8\x99i formaser\xc4\x83 un guvern cu sediul la Harkov. Semnarea tratatului de pace cu Puterile Centrale a fost am\xc3\xa2nat\xc4\x83 de c\xc4\x83tre bol\xc8\x99evicii ru\xc8\x99i \xc3\xaen \xc3\xaencercarea de ob\xc8\x9binere a acordului membrilor Antantei. _NEWLINE_\xc3\x8en 12 ianuarie 1918 reprezentantul Puterilor Centrale, contele Ottokar Czernin, a recunoscut dreptul delega\xc8\x9biei Republicii Populare Ucrainene s\xc4\x83 participe la negocieri separate de pace, dar a respectat dorin\xc8\x9ba reprezentantului maghiar, contele Istv\xc3\xa1n Cs\xc3\xa1ky, \xc8\x99i a refuzat s\xc4\x83 accepte discu\xc8\x9bii \xc3\xaen problemele Gali\xc8\x9biei \xc8\x99i Lodomeriei, Bucovinei \xc8\x99i Transcarpatiei. Czernin a acceptat \xc3\xaens\xc4\x83 preten\xc8\x9biile ucrainene asupra guberniei Holm \xc8\x99i a regiunii Podlasia. Delega\xc8\x9bia bol\xc8\x99evic\xc4\x83 rus\xc4\x83, condus\xc4\x83 de Tro\xc8\x9bki, a recunoscut, ini\xc8\x9bial, delega\xc8\x9bia independent\xc4\x83 ucrainean\xc4\x83 (10 ianuarie). _NEWLINE_Delega\xc8\x9bia ucrainean\xc4\x83 s-a re\xc3\xaentors, \xc3\xaen 20 ianuarie 1918, la Kiev, unde Rada Central\xc4\x83 a proclamat, \xc3\xaen 25 ianuarie, suveranitatea statului ucrainean (declara\xc8\x9bie antedatat\xc4\x83 pe 22 ianuarie). Imediat dup\xc4\x83 acest eveniment, delega\xc8\x9bia ucrainean\xc4\x83 a plecat \xc3\xaenapoi la Brest, av\xc3\xa2nd-o acum \xc3\xaen frunte pe Oleksandr Sevriuk. \xc3\x8entre timp, Republica Popular\xc4\x83 Ucrainean\xc4\x83 a trebuit s\xc4\x83 lupte \xc3\xaempotriva rebeliunilor bol\xc8\x99evice, cea mai important\xc4\x83 fiind cea de la Arsenalul din Kiev. Responsabilii ucraineni au decis ca, \xc3\xaen condi\xc8\x9biile \xc3\xaen care t\xc3\xa2n\xc4\x83rul stat nu dispunea de unit\xc4\x83\xc8\x9bi militare regulate, s\xc4\x83 caute sprijinul puterilor str\xc4\x83ine. Pe de alt\xc4\x83 parte, situa\xc8\x9bia Puterilor Centrale era, de asemenea, critic\xc4\x83, \xc3\xaen special pentru Austro-Ungaria, care trecea printr-o grav\xc4\x83 criz\xc4\x83 alimentar\xc4\x83. _NEWLINE_\xc3\x8en 1 februarie, s-au al\xc4\x83turat negocierilor \xc8\x99i delega\xc8\x9bii Ucrainei Sovietice condu\xc8\x99i de Iuhim Medvediev \xc8\x99i Vasili \xc8\x98ahrai. Reprezentan\xc8\x9bii Puterilor Centrale au continuat negocierile doar cu delega\xc8\x9bia Republicii Populare Ucrainene, considerat\xc4\x83 singura reprezentant\xc4\x83 legitim\xc4\x83 a poporului ucrainean. \xc3\x8en timp ce Rada Central\xc4\x83 era obligat\xc4\x83 s\xc4\x83 p\xc4\x83r\xc4\x83seasc\xc4\x83 Kievul \xc8\x99i s\xc4\x83 abandoneze capitala \xc3\xaen m\xc3\xa2inile trupelor bol\xc8\x99evice, delega\xc8\x9bii la tratative au semnat, \xc3\xaen noaptea de 9 \xe2\x80\x93 10 februarie, actul care consfin\xc8\x9bea pacea dintre Ucraina \xc8\x99i Puterile Centrale. Semnarea tratatului de pace s-a f\xc4\x83cut \xc3\xaen ciuda protestelor delega\xc8\x9biei bol\xc8\x99evicilor ucraineni.\n_START_SECTION_\nUrm\xc4\x83ri\n_START_PARAGRAPH_\nSemnarea tratatului a produs nemul\xc8\x9bumirea polonezilor, \xc3\xaen special a celor din Austro-Ungaria. Politicienii polonezi din parlamentul austriac au declan\xc8\x99at imediat proteste care au paralizat lucr\xc4\x83rile legislativului. Func\xc8\x9bionarii publici polonezi din Austro-Ungaria au declan\xc8\x99at greve \xc8\x99i \xc3\xaen diferite ora\xc8\x99e au avut loc demonstra\xc8\x9bii ale cet\xc4\x83\xc8\x9benilor polonezi ai imperiului. Corpul Auxiliar Polonez (unitate militar\xc4\x83 din armata austro-ungar\xc4\x83 format\xc4\x83 din etnici polonezi) a refuzat s\xc4\x83 mai execute ordinele austriecilor, iar,  dup\xc4\x83 15 februarie 1918, militarii polonezi au dezertat \xc3\xaen mas\xc4\x83 \xc8\x99i s-au al\xc4\x83turat for\xc8\x9belor poloneze implicate \xc3\xaen luptele din R\xc4\x83zboiul Civil Rus. De\xc8\x99i guvernul austriac a \xc3\xaencercat s\xc4\x83 anuleze unele dintre prevederile tratatului, rela\xc8\x9biile polonezo-austriece au fost definitiv deteriorate. Politicienii polonezi modera\xc8\x9bi pro-austrieci \xc8\x99i anti-independenti\xc8\x99ti au pierdut, practic, orice sprijin din partea publicului_NEWLINE_Dup\xc4\x83 semnarea tratatului, Republica Popular\xc4\x83 Ucrainean\xc4\x83 s-a putut bucura de sprijinul militar germano-austriac \xc3\xaen lupta pentru alungarea for\xc8\x9belor bol\xc8\x99evicilor din \xc8\x9bar\xc4\x83 (februarie \xe2\x80\x93 aprilie 1918). \xc3\x8en acela\xc8\x99i timp, puterile Antantei au suspendat orice rela\xc8\x9bie cu Ucraina. _NEWLINE_Situa\xc8\x9bia din Ucraina s-a deteriorat rapid. Unit\xc4\x83\xc8\x9bile militare ale Puterilor Centrale invitate dup\xc4\x83 semnarea tratatului s\xc4\x83 sprijine Ucraina din punct de vedere militar, au fost considerate \xc3\xaen scurt\xc4\x83 vreme \xe2\x80\x9etrupe de ocupa\xc8\x9bie\xe2\x80\x9d de o bun\xc4\x83 parte a popula\xc8\x9biei \xc8\x9b\xc4\x83rii \xc8\x99i de unii dintre politicienii ei de frunte. _NEWLINE_La sf\xc3\xa2r\xc8\x99itul lunii aprilie, comandantul suprem al for\xc8\x9belor germane \xc3\xaen Ucraina, generalul Hermann von Eichhorn, a emis un ordin pentru judecarea \xc3\xaen tribunalele militare germane a ucrainenilor care se f\xc4\x83ceau vinova\xc8\x9bi de lezarea intereselor germane \xc3\xaen zon\xc4\x83. \xc3\x8en continuarea m\xc4\x83surilor represive, germanii au dezarmat Divizia I ucrainean\xc4\x83 \xc8\x99i s-a trecut la arestarea unor persoane care au criticat ac\xc8\x9biunile germanilor, printre ace\xc8\x99tia afl\xc3\xa2ndu-se \xc8\x99i doi mini\xc8\x99tri ai guvernului ucrainean. _NEWLINE_Lovitura final\xc4\x83 aplicat\xc4\x83 Radei Centrale a fost dat\xc4\x83 de generalul Pavlo Skoropadski, care, \xc3\xaen 29 aprilie, s-a autoproclamat hatman al Ucrainei._NEWLINE_\xc3\x8en 16 aprilie 1922 a fost semnat Tratatul de la Rapallo \xc3\xaentre Republica de la Weimar \xc8\x99i RSFS Rus\xc4\x83, prin care cele dou\xc4\x83 state renun\xc8\x9bau la toate preten\xc8\x9biile financiare \xc8\x99i teritoriale asumate prin Tratatul de la Brest-Litovsk. _NEWLINE_Dezintegrarea Imperiului Austro-Ungar la sf\xc3\xa2r\xc8\x99itul anului 1918 a anulat, de facto, toate prevederile tratatului care \xc3\xael priveau. Turcia a denun\xc8\x9bat tratatul de la Brest-Litovsk prin semnarea unei noi \xc3\xaen\xc8\x9belegeri cu RSS Ucrainean\xc4\x83, \xc3\xaen 1922. Se pare c\xc4\x83 doar Bulgaria nu a anulat tratatul \xc8\x99i prevederile sale.'